****

**ประกาศเทศบาลตำบลมะกอกเหนือ**

**เรื่อง เจตจำนงสุจริตในการบริหารงานของเทศบาลตำบลมะกอกเหนือ**

เทศบาลตำบลมะกอกเหนือ ได้ตระหนักและให้ความสำคัญในการดำเนินงานเพื่อขับเคลื่อน การป้องกันและปรามปรามการทุจริตและประพฤติมิชอบในภาครัฐ ซึ่งเป็นนโยบายสำคัญของประเทศตามยุทธศาสตร์ชาติ ว่าด้วยการป้องกันและปราบปรามการทุจริต ระยะที่ 3 (พ.ศ.2560 – 2564) และยุทธศาสตร์ชาติ ระยะ 20 ปี (พ.ศ.2561 -2580) ที่กำหนดวิสัยทัศน์ “ประเทศไทยใสสะอาดไทยทั้งชาติต้านทุจริต” (Zero Tolerance and Clean Thailand) และกำหนดพัทธกิจหลักเพื่อสร้างวัฒนธรรมการต่อต้านการทุจริต ยกระดับธรรมาภิบาล ในการบริหารจัดการทุกภาคส่วน และปฏิรูปกระบวนการป้องกัน และปราบปรามการทุจริตทั้งระบบ

เพื่อเป็นการแสดงเจตจำนงสุจริต จึงขอให้คำมั่นที่จะนำพาเทศบาลตำบลมะกอกเหนือ ดำเนินงานให้สำเร็จตามวิสัยทัศน์ พันธกิจ และค่านิยมหลักของเทศบาลตำบลมะกอกเหนือ ด้วยความสุจริต มีคุณธรรม ความโปร่งใส โดยร่วมมือกับทุกภาคส่วนในการป้องกันและปราบปรามการทุจริต พร้อมที่จะได้รับการติดตามตรวจสอบ การปฏิบัติงานตามเจตจำนงที่ได้แสดงไว้อย่างจริงจัง และขอให้บุคลากรปฏิบัติงานโดยยึดประโยชน์ส่วนรวมเป็นสำคัญดำเนินงานด้วยความสุจริต ถูกต้อง ยุติธรรม โปร่งใส และตรวจสอบได้ ดังนี้

**1.ด้านการปฏิบัติหน้าที่** ปฏิบัติงานด้วยความซื่อสัตย์สุจริต ถูกต้อง และโปร่งใส ตามหลักธรรมาภิบาล

**2.ด้านการใช้งบประมาณ** คำนึงถึงความคุ้มค่าและเกิดประโยชน์สูงสุดต่อประชาชน

**3.ด้านการใช้อำนาจ** ดำเนินกระบวนการบริหารบุคคลอย่างเป็นธรรมและไม่เลือกปฏิบัติ

**4.ด้านการใช้ทรัพย์สินของราชการ** ยึดแนวทางปฏิบัติการใช้ทรัพย์สินราชการที่ถูกต้อง

**5.ดำเนินการแก้ไขปัญหาการทุจริต** ดำเนินการตามแผนปฏิบัติการป้องกันการทุจริตและประเมินผลประสิทธิภาพการแก้ไขปัญหาการทุจริตอย่างสม่ำเสมอ

**6.ด้านคุณภาพการดำเนินงาน** ปฏิบัติหน้าที่อย่างมีคุณธรรม ตามขั้นตอน มาตรฐานและระยะเวลาที่กำหนดอย่างเคร่งครัด โดยคำนึงถึงประโยชน์ของส่วนรวมเป็นหลัก

**7.ด้านประสิทธิภาพการสื่อสาร** สื่อสารและเปิดเผยข้อมูลตามที่กฎหมายกำหนด ครบถ้วน เข้าถึงได้สะดวก พร้อมรับฟังความคิดเห็นและให้มีช่องทางการรับเรื่องร้องเรียนการทุจริต

**8.ด้านการปรับปรุงระบบการทำงาน** พัฒนาปรับปรุงกระบวนการทำงานโดยใช้เทคโนโลยีให้สอดคล้องกับความต้องการของผู้รับบริการและเป็นไปอย่างโปร่งใสยิ่งขึ้น

**9.ด้านการเปิดเผยข้อมูล** เผยแพร่ข้อมูลที่เป็นปัจจุบันตามที่กฎหมายกำหนดอย่างครบถ้วนและเข้าถึงได้โดยสะดวก

**10.ด้านการป้องกันการทุจริต** เปิดเผยข้อมูลการดำเนินงานที่เป็นปัจจุบันเกี่ยวกับ การดำเนินการและมาตรการภายในเพื่อป้องกันการทุจริต

---------------------------------------------------------------------